**Р Е Ш Е Н И Е № ВР-34-ПР/2023г.**

**за преценяване на необходимостта от извършване на оценка на въздействието върху околната среда**

На основание чл.93, ал.3 и ал.6 от *Закона за опазване на околната среда* (ЗООС), чл.7, ал.1 и чл.8, ал.1 от *Наредба за условията и реда за извършване на оценка на въздействието върху околната среда*(Наредбата за ОВОС), чл.31, ал.4 и ал.6 от *Закона за биологичното разнообразие* (ЗБР), чл.40, ал.4 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*(Наредбата за ОС) и представена писмена документация от възложителя по Приложение № 2 към чл.6 от *Наредбата за ОВОС* и по чл.10, ал.1 и 2 от *Наредбата за ОС* и становища от специализирани ведомства

**Р Е Ш И Х**

**да не се извършва** оценка на въздействие върху околната среда за инвестиционно предложение: „1. Изграждане на фотоволтаична електрическа централа с инсталирана мощност 2495,025 kWp; 2. Изграждане на комплектен трансформаторен пост тип MTSM36C, с мощност 1x2500 kVA“, в поземлен имот с идент. 12259.1021.62, ул. „Шипка“ №7, кв. „Промишлена зона“, гр. Враца, общ. Враца, обл. Враца, което **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**възложител**: „ГРИЙН ИНВЕСТ ГРУП“ ООД, ул. „Шипка“ № 7, кв. “Промишлена зона“, гр. Враца, общ. Враца, обл. Враца, ЕИК 206989637

**Кратко описание на инвестиционното предложение (ИП):**

Инвестиционното предложение предвижда изграждане на фотоволтаична електрическа централа с инсталирана мощност 2495,025 kWp и трафопост.

ИП ще се реализира в поземлен имот с идент. 12259.1021.62, с площ: 50254 кв.м., трайното предназначение на територията: „урбанизирана“, начин на трайно ползване: „за друг вид производство, складов обект“, ул. „Шипка“ №7, в землището на гр. Враца, общ. Враца, обл. Враца.

Инсталацията ще се изгради чрез монтиране на общо 4665 бр. фотоволтаични панели, като 1005 бр. ще са с мощност 425 Wp и ще бъдат монтирани върху покривите на съществуващи в имота сгради, а 3660 бр. от тях ще са с мощност 365 Wp и се предвижда да бъдат монтирани върху наземна конструкция върху прилежащите в имота терени.

Общата застроена площ на фотоволтаичната електрическа централа ще е 12 814 кв.м.

Фотоволтаични панели преобразуват слънчевите лъчи в електрически ток, който се подава към консуматорите посредством преобразуватели от постоянен в променлив ток (инвертори). Панелите се свързват последователно в групи и успоредно към инверторите. Инверторите преобразуват тока от постоянен в променлив с характеристиките на основната мрежа. За присъединяване на фотоволтаичната инсталация към електроразпределителната мрежа се предвижда използване на 7 бр. инвертори.

В имота се предвижда изграждане на трафопост тип КТП 20/0,4 kV и захранването му с кабелна линия от новопроектиран стоманорешетъчен стълб на ВЕЛ 20 kV, извод „Панела“, преминаващ западно от имота. Кабелната линия ще пресича ул. „Шипка“, като преминаването й под асфалтобетоновата настилка се предвижда траншейно в изкоп, като до достигане точката на захранване линията върви в зоната на тротоара извън уличното платно.

Общата застроена площ на новия трансформаторен пост ще е 14.80 кв.м., а дължината на подземния електропровод – 40 м.

За присъединяването на енергийният обект за производство на електрическа енергия към електроразпределителната мрежа на „Електроразпределителни мрежи Запад“ ЕАД е сключен предварителен договор.

При реализацията на ИП се очаква генериране на строителни отпадъци, отпадъци от опаковки и отпадъци от оборудването.

Реализацията на ИП не е свързана с формиране на отпадъчни води.

Инвестиционното предложение попада в обхвата на т. 3, б. „а” – „промишлени инсталации за производство на електроенергия, пара и топла вода (невключени в приложение № 1)“ от Приложение № 2 на ЗООС. В тази връзка съгласно чл.93, ал.1, т.1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда (ОВОС)**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

Мястото на реализация на инвестиционното предложение **не засяга** защитени територии по смисъла на Закона за защитените територии (ЗЗТ) и **не попада** в обхвата на защитени зони /“Натура 2000“/ съгласно Закона за биологичното разнообразие (ЗБР).

Най-близо разположените защитени зони, на разстояние 1,800 км, са: BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020 г. на министъра на околната среда и водите (обн. ДВ. бр. 19/05.03.2021 г.) и BG0002053 "Врачански Балкан" за опазване на дивите птици, обявена със Заповед № РД-801/04.11.2008 г. на МОСВ (Обн. ДВ, бр. 105/2008 г.).

ИП попада под разпоредбите на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по **оценка за съвместимостта** му с предмета и целите на опазване на защитените зони, по реда на чл.31, ал.4 във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

След прегледа на представената документация и на основание чл. 40, ал. 3 от горецитираната Наредба за ОС*,* въз основа на критериите по чл.16 от нея, е направена преценка за вероятната степен на отрицателно въздействие, според която инвестиционното предложение **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

Представени са становища Регионална здравна инспекция – Враца (РЗИ – Враца) и община Враца, които са включени в мотивите на настоящото Решение.

**М О Т И В И**

**І. Характеристики на инвестиционното предложение:** **размер, засегната площ, мащабност, обем, взаимовръзка и кумулиране с други съществуващи и/или одобрени инвестиционни предложения; ползване на природни ресурси, земните недра, почвите, водите и биологичното разнообразие; генериране на отпадъци, замърсяване и вредно въздействие; риск от големи аварии и/или бедствия; рискове за човешкото здраве:**

1. Предмет на ИП е изграждане на фотоволтаична електрическа централа с инсталирана мощност 2495,025 kWp, трафопост и захранването му с подземна кабелна линия.
2. Инвестиционното предложение не предвижда и не е пряко свързано с водовземане и/или ползване на воден обект по смисъла на Закона за водите.
3. При реализацията на ИП няма да се формират отпадъчни води.
4. При реализацията на ИП се очаква генериране на строителни отпадъци, отпадъци от опаковки и отпадъци от оборудването.
5. Не се предвижда изграждане на нова или промяна на съществуващата пътна инфраструктура.
6. Реализацията на ИП не е свързана с дейности и съоръжения, в които да се очаква да са налични опасни химични вещества.
7. В резултат от реализацията на инвестиционното предложение не се очаква замърсяване, вредно въздействие и дискомфорт за околната среда.
8. Характерът на ИП не предполага възникване на риск от големи аварии и/или бедствия.
9. Съгласно становище с изх. № 10-33-1/01.06.2023г. на РЗИ – Враца, реализацията на ИП няма да окаже отрицателно въздействие върху хората и тяхното здраве при изпълнение на посочените в становището изисквания.

**ІІ. Местоположението на инвестиционното предложение:** **съществуващо и одобрено земеползване, относителното изобилие, достъпност, качеството и възстановителна способност на природните богатства; абсорбционен капацитет на природната среда; крайбрежни зони и морска околна среда; планински и горски райони; защитени със закон територии; засегнати елементи от Националната екологична мрежа; територии, свързани с инвестиционното предложение, в които нормите за качество на околната среда са нарушени или се смята, че съществува такава вероятност; гъстонаселени райони; ландшафт и обекти с историческа културна или археологическа стойност; територии и/или зони и обекти със специфичен санитарен статут или подлежащи на здравна защита:**

1. ИП ще се реализира в поземлен имот с идент. 12259.1021.62, с площ: 50254 кв.м., трайното предназначение на територията: „урбанизирана“, начин на трайно ползване: „за друг вид производство, складов обект“, ул. „Шипка“ №7, в землището на гр. Враца, общ. Враца, обл. Враца.
2. Единствено изграждането на подземната кабелна линия ще се осъществи извън границите на горепосочения имот, но то ще бъде на разстояние по-малко от 50 м. от него, в урбанизираната и индустриална част на населеното място.
3. Не се очаква нарушаване на качеството и регенеративната способност на природните ресурси в района, т.к. по време на експлоатация ще се използва само слънчева енергия, представляваща възобновяем ресурс, без да се използват други природни ресурси.
4. Мястото на реализация на инвестиционното предложение не попада в границите на защитени територии по смисъла на Закона за защитените територии (ЗЗТ) и в обхвата на защитени зони /“Натура 2000“/ съгласно Закона за биологичното разнообразие (ЗБР).
5. Инвестиционното предложение няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони, поради следните мотиви:
	1. Мястото на реализация на инвестиционното предложение не засяга територията на защитени зони, предвид което следва, че не се засягат природни местообитания и местообитания на видове, предмет на опазване в най-близките защитени зони, съответно няма да има и загуба на площи от тях. Предвид естеството на обекта не се очакват и косвени въздействия, които да изменят трайно и необратимо съседни територии от значение за естественото функциониране на местообитанията и видовете, предмет на опазване в BG0000166 "Врачански Балкан" и BG0002053 "Врачански Балкан".
	2. Отчитайки временния и обратим характер на антропогенното въздействие, изпълнение на предвидените с ИП дейности не се очаква да формира значително по степен безпокойство и няма да доведе до намаляване на числеността и плътността на популациите на видовете, предмет на опазване в защитените зони.
	3. Предвид местоположението, вида и обема на дейностите, които не са свързани с генериране на вредни емисии и отпадъци във въздуха, водите и/или почвите няма вероятност от възникване на негативни изменения на територии и ключови елементи на околната среда, определящи структурата, функциите и природозащитните цели на най-близките защитени зони, както и от нарушаване на функционални връзки между отделни зони от мрежата "Натура 2000" и възникване на бариерен ефект.
	4. При направената оценка на реализираните и одобрени за реализация инвестиционни предложения, планове, програми и проекти в границите на BG0000166 "Врачански Балкан" и BG0002053 "Врачански Балкан" и в близост до мястото на реализация на настоящото ИП, се установи, че така заявеното ИП не предполага възникване на значителен отрицателен кумулативен ефект върху защитени зони, при реализацията му в комбинация с други ИП, планове и програми.

**ІІІ. Типа и характеристиките на потенциалното въздействие върху околната среда:** **степен и пространствен обхват на въздействието, естество на въздействието, трансграничен характер на въздействието, интензивност и комплексност на въздействието, същност, големина, вероятност за въздействие, очаквано настъпване, продължителност, честота и обратимост на въздействието; комбиниране с въздействията на други съществуващи и/или одобрени инвестиционни предложения; възможност за ефективно намаляване на въздействията:**

1. Териториалният обхват на въздействие, в резултат от извършване на дейностите предвидени с инвестиционното предложение, е ограничен и локален в района на горепосочения имот.
2. Осъществяването на инвестиционното предложение няма да доведе до негативни въздействия върху компонентите на околната среда.
3. Инвестиционното предложение не е свързано с отделяне на емисии на вредни вещества в атмосферния въздух и шум в околната среда.
4. Предвид местоположението и характера на предвидената дейност, реализацията на инвестиционното предложение няма да доведе до трансгранични въздействия.

 **ІV. Обществения интерес към инвестиционното предложение:**

1. Съгласно изискванията на чл. 4, ал. 2 от Наредбата за ОВОС, инспекцията е обявила инвестиционното предложение на интернет страницата си и е уведомила писмено кмета на община Враца.
2. Възложителя е изпълнил задължението си за самостоятелно оповестяване, като е декларирал, че е обявил инвестиционното предложение по подходящ начин.
3. Осигурен е обществен достъп до информацията по приложение № 2 по реда на чл.6, ал.9 от Наредбата за ОВОС, като е поставено съобщение, както следва:

- на интернет страницата и на информационното табло в сградата на РИОСВ – Враца;

- на интернет страницата и на информационното табло в сградата на община Враца.

1. С писмо изх. № 3200-122(1)/06.06.2023г. на община Враца, общината уведомява, че в законоустановения срок не са постъпвали становища, възражения и/или мнения относно инвестиционното предложение.
2. Към момента на изготвяне на настоящето Решение в РИОСВ-Враца няма постъпили жалби, възражения и становища срещу реализацията на инвестиционното предложение.

**ПРИ СПАЗВАНЕ НА СЛЕДНOТO УСЛОВИE:**

1. Във връзка със спазване изискванията и разпоредбите на *Закона за управление на отпадъците* (ЗУО) и подзаконовите нормативни актове, е необходимо генерираните при реализацията на инвестиционното предложение отпадъци да се събират разделно на мястото на образуване и да се предават на лица притежаващи необходимите документи по чл. 35 от ЗУО.

 *Настоящето решение се отнася само за конкретното заявено предложение и в посочения му капацитет*.

 *Настоящето решение не отменя задълженията на възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи, като основание за отпадане на отговорността съгласно действащата нормативна уредба по околната среда.*

 *На основание чл.93, ал.7 от ЗООС, при промяна на инвестиционното предложение, на възложителя или на някои от обстоятелствата, при които е било издадено настоящето решение, възложителят/новият възложител трябва да уведоми РИОСВ-Враца своевременно.*

*На основание чл.93, ал.8 от ЗООС, решението губи правно действие, ако в срок 5 години от датата на издаването му не е започнало осъществяването на инвестиционното предложение.*

*Неизпълнението на поставени условия в решението е нарушение на чл.166, т.2 от ЗООС, за което ще бъдат предприети съответните административнонаказателни мерки.*

*Решението може да бъде обжалвано по реда на Административнопроцесуалния кодекс чрез РИОСВ - Враца пред Министъра на околната среда и водите и/или пред съответния Административен съд по реда на чл.133 от АПК в 14 дневен срок от съобщаването му на заинтересованите лица.*

**Дата: 14.06.2023 г.**

